《题江行初雪图》
明代·高逊志

宿云黯惨埋岩壑，疾风飒飒梢林薄。孤舟摆浪何处来，雪片纵林向人落。

一翁蓑笠度危桥，一翁荷担转山腰。崖倾石冻行伛偻，不辞辛苦归途遥。

君不见软裘貂帽驰快马，遮莫冰花遍原野。人生得意能几何，相逢俱是穷途者。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。